Hjerteblod for ydre mission
DBIs missionslærer Kristian Mogensen fylder 60 år. Vi fejrer det 2. februar kl. 17.00.
Det stod ikke skrevet over hans vugge, at hele hans arbejdsliv skulle komme til at handle om mission. Kristian voksede op på en gård i Vestjylland, lærte at malke en ko og pløje en mark og skulle være landmand. Men han lærte tidligt, at når Gud elsker alle mennesker, så må alle, også ukendte folkeslag, høre evangeliet. Derfor skiftede han spor, tog på LMs Missionsskole og rejste i august 1983 sammen med sin Merete til Etiopien.
Dette land skulle i tolv år blive hans arbejdsplads og  andet hjemland for familien, de efterhånden fire børn, samt et gravsted for det spædbarn, de mistede. Kristian og hans familie fik lov at være med til at udbrede evangeliet med mund og hænder og tjene en ny og voksende kirke, Mekane Jesus kirken. I pionermission, som underviser og forkynder og evangelist, med praktisk og håndgribelig hjælp til en meget fattig befolkning og under til tider vanskelige politiske vilkår. Tilbage i Danmark videreuddannede han sig til underviser og senere leder af LMs missionsskole og var med til at uddanne nye missionærer med bibelundervisning og praktisk erfaring. Men vilkårene ændrede sig, og de unge kirker efterlyste nu missionærer, der kunne undervise i de voksende kirker. Hjemvendte missionærer havde også brug for papir på deres uddannelse for at kunne få arbejde.
Dette førte til den tunge beslutning, at LMs missionsskole måtte nedlægges pga. mangel på studenter. LM og DBI gik sammen om at videreføre skolen som en del af DBIs virksomhed. Kristian blev en vigtig brik, idet han med økonomisk støtte fra LM i 2006 blev ansat som DBIs lærer i praktiske missionsfag. Det har han været siden, og han har med sin personlighed og sit hjerteblod for ydre mission præget undervisning, studentermiljø og fællesskab på DBI.
Det andet fædreland er ikke blevet glemt. To gange har Kristian været et par måneder i Hawasa i Etiopien og undervist på Tabor Evangelical College. Derfor har DBI også valgt at markere 60 års fødselsdagen med et foredrag ved en tidligere Etiopien-missionær: Fjellhaugs fhv. rektor, Hans Aage Gravaas vil den 2. februar kl. 17-18.00 holde et foredrag om Evangeliet uden grænser. Bagefter er der etiopisk serveringfor familie, venner, studenter og alle andre, der gerne vil hilse på fødselaren. Se www.dbi.edu  
